ร้านนี้เพื่อนสาวภูมิใจนำเสนอค่ะว่าเป็นร้านอาหารทะเลบรรยากาศบ้านๆ อยู่ติดริมทะเล อาหารทะเลสดมาก ทั้งกุ้งปูปลามาแบบตัวใหญ่ๆ รสชาติอร่อย และที่สำคัญราคาถูก ฟังเพื่อนสาวนำเสนอขนาดนี้แล้ว รออะไรหล่ะคะ แบบนี้มันต้องยกแก๊งส์กันไปกินเพื่อพิสูจน์ค่ะ
 
พิกัด : ร้านอยู่สุดซอยเจิมจอมพล 22 แนะนำว่าควรจอดรถไว้ริมถนนเจิมจอมพลแล้วเดินเข้าไปจะดีที่สุดค่ะ เพราะซอยเป็นทางลาดลงและแคบมาก ขนาดรถสวนกันนี่ต้องชิดกันสุดๆ แถมบางช่วงมีรถจอดบนถนนในซอย ต้องมีคนคอยบอกทางให้รถที่เข้า-ออกซอยคอยหลบกันเป็นระยะ ณ จุดนี้การเข้าไปที่จอดรถแถวร้านคือเพลียจิตมาก จึงขอหักคะแนนจากตรงจุดนี้ค่ะ
 
บรรยากาศ : จะเป็นร้านแนวบ้านๆ ริมทะเลค่ะ ถ้าอยากได้แนวนั่งสบายๆ ชิลๆ ชมวิวหรือโรแมนติคที่นี่ไม่เหมาะ แต่ถ้าอยากมาทานอาหารทะเลสดอร่อยๆ ราคาถูก ไม่เน้นบรรยากาศ มาโลดค่ะ ร้านแบ่งที่นั่งออกเป็น 3 ส่วนกระจายกันไป วันนั้นเราค่อนข้างโชคดีค่ะได้โซนสุดท้ายริมทะเล พอมีลมทะเลพัดบ้าง แต่ถึงจะริมทะเลอย่าคาดหวังเรื่องวิวนะคะ บอกแล้วที่นี่เน้นอาหาร 555
 
มาถึงจุดเด่นสำคัญสุดของร้านกันบ้างค่ะ นั่นคืออาหารทะเลที่สด ขนาดใหญ่ ปรุงมาอร่อยทุกจาน เรียกว่ามาเต็มทั้งคุณภาพและปริมาณ ที่สำคัญราคาถูกจนเพื่อนๆ สั่งกลับบ้านกันคนละอย่างสองอย่าง
 
• ปลาอินทรีย์ทอดน้ำปลา – เป็นจานที่เพื่อนสาวนำเสนอพร้อมอวดรูปเชิญชวนให้พวกเรามาร้านนี้กันเลยค่ะ ปลาอินทรีชิ้นใหญ่มาก แต่ละชิ้นขนาดน้องๆ โค้กขวดแก้ว ทอดกรอบนอกนุ่มในราดน้ำปลาหอมๆ ปลาสดเนื้อขาวนุ่ม ทานกับข้าวสวย นี่อร่อยมาก จานนี้ปลื้มกันทุกคนจนสั่งกลับบ้านกันคนละชิ้น แนะนำเลยค่ะสำหรับเมนูนี้ว่าห้ามพลาด
 
• กุ้งทอดน้ำปลา – กุ้งแชบ๊วยตัวใหญ่ๆ เนื้อสดเด้ง ทอดแล้วราดด้วยน้ำปลาหวานๆ เค็มๆ จานนี้ก็เริ่ดค่ะไม่ควรพลาดเช่นกัน กุ้งสดมากแถมตัวใหญ่อร่อยแบบเต็มปากเต็มคำ ยิ่งแกะกุ้งแล้วเอาวิดน้ำปลาในจานราดข้าวร้อนๆ ทานพร้อมกุ้งนี่อย่างฟินนะ
 
• ปูม้านึ่ง – ปูขนาดใหญ่ตัวประมาณฝ่ามือค่ะ สดจริง เนื้อแน่นทุกตัว ตัวเมียมีไข่ด้วยนะ แกะเนื้อปูหวานๆ จิ้มกับน้ำจิ้มซีฟู้ดแซ่บๆ ของร้านคือดีงามอ่ะ
 
• ปลาเก๋าราดพริก – จานนี้ยกมาคือร้องอู้วหูยยยกันเลย 555 ปลาเก๋าตัวใหญ่มากเทียบกับช้อนกินข้าวนี่คือช้อนเล็กจิ๋วไปเลย ยกจานขึ้นมาถ่ายรูปต้องช่วยกันถือ 2 คนค่ะใหญ่จริงๆ ปลาสดไม่มีความคาวเลย เนื้อหวาน น้ำซอสพริกที่ราดปลาก็ปรุงมารสดีเผ็ดๆ หวานๆ กลมกล่อม จานนี้ก็ชอบมาก
 
• ปลาหมึกทอดน้ำดำ – เราเพิ่งเคยทานครั้งแรกค่ะ แปลกดี รสชาติหวานๆ เค็มๆ ส่วนตัวเฉยๆ นะคะ เพราะเทใจให้กุ้งปูปลาไปหมดแล้ว
 
• ปลาหมึกผัดไข่เค็ม – เป็นจานที่ชอบน้อยที่สุดค่ะ เราว่าเค้าผัดไม่ค่อยเป็นหมึกไข่เค็มเท่าไหร่ ของเจ้าอื่นอร่อยกว่านะถ้าเป็นเมนูนี้
 
สรุป : ร้านป้าแอ๊ดอีกหนึ่งอาหารทะเลสดจริง ราคาถูก รสชาติอร่อย คุณภาพแน่น ปริมาณจัดเต็ม ถ้าผ่านมาแถวศรีราชาแล้วอยากทานอาหารทะเลดีๆ เน้นความสด รสชาติ มากกว่าบรรยากาศ นี่เป็นร้านที่คุณกำลังตามหาแน่นอนค่ะ